บสย.เล็งค้ำเงินกู้คนจน ตั้งเป้าปี'62ประกันสินเชื่อเอสเอ็มอีแสนล้าน
บสย.ตั้งธงปี 2562 ค้ำ เอสเอ็มอีแสนล้าน เน้นคนด้อยโอกาส วินมอเตอร์ไซค์ แท็กซี่ คนที่เคยล้มได้มีโอกาสเข้าถึงสินเชื่อ
10 ม.ค. 2562

บสย.ตั้งธงปี 2562 ค้ำ เอสเอ็มอีแสนล้าน เน้นคนด้อยโอกาส วินมอเตอร์ไซค์ แท็กซี่ คนที่เคยล้มได้มีโอกาสเข้าถึงสินเชื่อ
นายรักษ์ วรกิจโภคาทร กรรมการและผู้จัดการทั่วไป บรรษัทประกัน สินเชื่ออุตสาหกรรมขนาดย่อม (บสย.) เปิดเผยว่า บสย.ตั้งเป้าค้ำประกันสินเชื่อในปี 2562 ไว้ที่ 1.07 แสนล้านบาท เน้นตั้งรับการทำงานของรัฐบาลยุคดิจิทัลและช่วยเหลือผู้ประกอบการที่ไม่สามารถเข้าถึงแหล่งเงิน เตรียมเปิดตัวโครงการค้ำ วินมอเตอร์ไซค์ที่ขึ้นทะเบียนกับกรมการขนส่งทางบก  พนักงานส่งเอกสาร  ไลน์แมนส่งอาหาร ให้สามารถกู้ขอสินเชื่อได้ราย ไม่เกิน 5 หมื่นบาท เพื่อเอาไปซ่อม ปรับปรุงรถ ซื้อหมวกกันน็อก เบื้องต้นได้หารือกับธนาคารพัฒนาวิสาหกิจขนาดกลางและขนาดย่อมแห่งประเทศไทย หรือ ธพว.ให้ปล่อยกู้แล้ว ถือเป็นโครงการต่อเนื่องจากโครงการฮัก TAXI เสริมแกร่งแท็กซี่ไทย ที่ช่วยให้คนกลุ่มนี้เข้าถึงสินเชื่อไม่ต้องไปกู้เงินจาก ลีสซิ่งที่คิดดอกเบี้ยสูง 36%
"ในกรุงเทพฯ มีวินมอเตอร์ไซค์ 6,000 วิน คิดเป็นคนที่มีอาชีพขับวิน 1 แสนกว่าราย และในปริมณฑล 4 จังหวัด คาดว่ามีอีก 5 หมื่นราย รวมแล้ว 1.5 แสนราย ที่จะมีโอกาสได้เข้าถึงสินเชื่อ ซึ่ง บสย.พร้อมที่จะค้ำให้กับทุกธนาคารที่จะปล่อยกู้ให้ วินมอเตอร์ไซค์" นายรักษ์ กล่าว
นอกจากนี้ ยังมีโครงการเปิดโอกาสให้เอสเอ็มอี กลุ่มที่เป็นหนี้ด้อยคุณภาพ และพวกที่ต้องการฟื้นฟูกิจการ คนเคยล้มมาก่อนซึ่งมีอยู่ราว 1 แสนราย ได้มีโอกาสเข้าถึงสินเชื่อ รวมถึงกลุ่มลูกค้ารายย่อย (ไมโครเอสเอ็มอี) กลุ่มลูกค้า S-curve และสตาร์ทอัพ  กลุ่มผู้ประกอบการในโครงการสินเชื่อประชารัฐ เช่น ร้านค้าธงฟ้าประชารัฐ
สำหรับเป้าหมายการทำงานของ บสย.ปี 2562 คือ ช่วยผู้ประกอบการใหม่เพิ่มขึ้น 8.26 หมื่นราย จากปีที่ผ่านมาช่วยได้กว่า 7.78 หมื่นราย รวมทั้งจะเพิ่มสัดส่วนเรื่องการค้ำประกันตรง เพื่อช่วยให้ผู้ประกอบการได้รับสินเชื่อเพิ่มขึ้นจากหลักประกันเดิมให้ได้ 3 หมื่นล้านบาทในปีนี้ และตั้งเป้าจัดเก็บหนี้ให้ได้ 550 ล้านบาทหรือกว่า 3,000 ราย เพิ่มขึ้นจากปี 2561 ซึ่งเก็บหนี้ได้ 380 ล้านบาท หรือกว่า 2,000 ราย
รวมทั้งจะยกระดับการทำงานเพิ่มจากทำหน้าที่ค้ำประกันสินเชื่อ จะพยายามเป็นแบงก์กิ้งเอเย่นต์ ช่วยคัดกรองลูกค้ารายที่ต่ำกว่า 15 ล้านบาท เพื่อส่งให้สถาบันการเงินพิจารณา ช่วยลดการปฏิเสธการให้ สินเชื่อจากสถาบันการเงินได้อีกทางหนึ่งด้วย
นายสุรชัย ดนัยตั้งตระกูล ประธานกรรมการ บสย. กล่าวถึงผลดำเนินงาน ปี 2561 ที่ผ่านมาว่ามีการอนุมัติค้ำประกันสินเชื่อรวม 8.88 หมื่นล้านบาท คิดเป็นวงเงินสินเชื่อที่สถาบันการเงินอนุมัติจากการค้ำประกันสินเชื่อ รวม 1.33 แสนล้านบาท หรือ 1.5 เท่า ของวงเงินค้ำประกันสินเชื่อ สร้างผลประโยชน์ทางเศรษฐกิจ 4 แสนล้านบาท หรือเทียบเท่า 3% ของอัตราการขยายตัวของเศรษฐกิจหรือ จีดีพี โดยมีผู้ประกอบการเอสเอ็มอี ได้รับอนุมัติค้ำประกันสินเชื่อรวม 7.78 หมื่นราย